

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES ĀRKĀRTAS SĒDES PROTOKOLA IZRAKSTS

|  |  |  |
| --- | --- | --- |
|  |  |  |
| Ogrē, Brīvības ielā 33 | Nr.­­9 | 2024. gada 20. jūnijā |

# 2.

# Par atļauju Ogres novada pašvaldības domes priekšsēdētājam Egilam Helmanim savienot amatus

Ogres novada pašvaldībā (turpmāk – Pašvaldība) saņemts Pašvaldības domes priekšsēdētāja Egila Helmaņa 2024. gada 11. jūnija iesniegums (reģistrēts Pašvaldībā 2024. gada 19. jūnijā ar Nr. 2-4.5/761) ar lūgumu atļaut savienot Pašvaldības domes priekšsēdētāja amatu ar Eiropas Parlamenta deputāta padomnieka darbu.

Likuma “Par interešu konflikta novēršanu valsts amatpersonu darbībā” (turpmāk –Interešu konflikta novēršanas likums) 4. panta pirmās daļas 14. punkts noteic, ka pašvaldības domes priekšsēdētājs ir valsts amatpersona.

Līdz ar to, Egila Helmanim ir saistoši Interešu konflikta novēršanas likumā valsts amatpersonai noteiktie pienākumi, ierobežojumi un aizliegumi.

Interešu konflikta novēršanas likuma 6. pantā noteikti vispārējie amata savienošanas ierobežojumi, bet minētā likuma 7. pantā noteikti speciālie valsts amatpersonas amata savienošanas ierobežojumi.

Interešu konflikta novēršanas likuma 7. panta ceturtās daļas 2. punkta “b” apakšpunkts noteic, ka pašvaldības domes priekšsēdētājs papildus šā likuma [6.](https://likumi.lv/ta/id/61913#p6) panta ceturtajā daļā noteiktajam var savienot valsts amatpersonas amatu tikai ar citu amatu publiskas personas institūcijā, ja tas nerada interešu konfliktu un ir saņemta tās valsts amatpersonas vai koleģiālās institūcijas rakstveida atļauja, kura attiecīgo personu iecēlusi, ievēlējusi vai apstiprinājusi amatā.

Saskaņā ar Interešu konflikta novēršanas likuma 8.1 panta trešo daļu valsts amatpersona, kura vēlas savienot valsts amatpersonas amatu ar citu amatu (uzņēmuma līguma vai pilnvarojuma pildīšanu) un kurai šāda amatu savienošana ir pieļaujama, saņemot likuma 7. panta piektajā daļā minētās amatpersonas (institūcijas) rakstveida atļauju, pirms amatu savienošanas uzsākšanas (uzņēmuma līguma noslēgšanas vai pilnvarojuma uzņemšanās) rakstveidā iesniedz minētajai amatpersonai (institūcijai) lūgumu atļaut savienot valsts amatpersonas amatu ar citu amatu (uzņēmuma līguma vai pilnvarojuma izpildi). Saskaņā ar Interešu konflikta novēršanas likuma 7. panta ceturto daļu, ja valsts amatpersona ieņem vairākus valsts amatpersonas amatus, rakstveida atļauja saņemama katram amatam, kura savienošanai ar citu amatu saskaņā ar likumu ir nepieciešama atļauja.

Egils Helmanis, pamatojoties uz Pašvaldības domes 2021. gada 1. jūlija lēmumu “Ogres novada pašvaldības domes priekšsēdētāja vēlēšanas”, pilda Pašvaldības domes priekšsēdētāja pienākumus, kas noteikti Pašvaldību likumā, Pašvaldības 2021. gada 1. jūlija saistošajos noteikumos Nr. 12/2021 “Ogres novada pašvaldības nolikums” un citos normatīvajos aktos.

Pašvaldības domes priekšsēdētāja pienākumos ietilpst:

1) vadīt domes darbu un pārstāvēt pašvaldības intereses, tostarp pārstāvēt domi tās sēžu starplaikos;

2) vadīt domes sēdes un parakstīt domes lēmumus;

3) bez īpaša pilnvarojuma pārstāvēt pašvaldību tiesā un attiecībās ar valsts pārvaldes un citām valsts institūcijām;

4) uzraudzīt tiesas spriedumu izpildi lietās, kurās viena no pusēm ir pašvaldība;

5) izdot pilnvaras, parakstīt līgumus un citus juridiskos dokumentus atbilstoši pašvaldības nolikumam;

6) ierosināt jautājumu izskatīšanu domē un komitejās, tostarp iesniegt izskatīšanai no valsts institūcijām saņemtos iesniegumus un pieprasījumus;

7) ja nepieciešams, iecelt no pašvaldības administrācijas darbinieku vidus iestādes vadītāja vai izpilddirektora pienākumu izpildītāju viņa prombūtnes laikā vai līdz brīdim, kad dome lēmusi par jauna iestādes vadītāja vai izpilddirektora iecelšanu amatā;

8) dot rīkojumus izpilddirektoram, pašvaldības iestāžu un citu institūciju vadītājiem, ciktāl tas nepieciešams domes priekšsēdētāja pilnvaru īstenošanai;

9) veikt citus pienākumus, kas paredzēti normatīvajos aktos un domes lēmumos.

Saskaņā ar Eiropas Parlamenta deputāta padomnieka darba pienākumu aprakstu darbinieka pamatpienākums būs padomdevēja funkcijas saistībā ar deputāta izvirzītajām prioritātēm – remigrācijas jautājumu risināšana, atbalsts Ukrainai un Gruzijai, ņemot vērā abām šīm valstīm piešķirto Eiropas Savienības kandidātvalsts statusu un pašreizējo ģeopolitisko situāciju, informācijas vākšana un apstrāde, kontaktu izveidošana, dažādu tikšanos organizēšana.

Interešu konflikta novēršanas likuma 8.1 panta piektās daļas 1. punkts noteic valsts amatpersonai (institūcijai) pienākumu, saņemot šā panta pirmajā, otrajā vai trešajā daļā minēto lūgumu atļaut valsts amatpersonas amatu savienot ar citu amatu, ir pienākums: izvērtēt, vai amatu savienošana neradīs interešu konfliktu, nebūs pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai.

Interešu konflikta novēršanas likuma 1. panta 5. punktā noteikts, ka interešu konflikts ir situācija, kurā valsts amatpersonai, pildot valsts amatpersonas amata pienākumus, jāpieņem lēmums vai jāpiedalās lēmuma pieņemšanā, vai jāveic citas ar valsts amatpersonas amatu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses.

Izvērtējot Egila Helmaņa, kā Pašvaldības domes priekšsēdētāja amata pienākumus un Eiropas Parlamenta deputāta padomnieka darba pienākumus, secināms, ka Pašvaldības domes priekšsēdētāja amata savienošana ar Eiropas Parlamenta deputāta padomnieka darba pienākumu izpildi pati par sevi interešu konfliktu nerada, kā arī nav pretrunā ar valsts amatpersonai saistošajām ētikas normām un nekaitēs valsts amatpersonas tiešo pienākumu pildīšanai.

Atbilstoši Interešu konflikta novēršanas likuma vispārīgajam regulējumam amatpersona pati ir atbildīga par interešu konflikta nepieļaušanu un valsts amatpersonas ētikas normu ievērošanu, tāpēc, neraugoties uz kompetentās institūcijas doto atļauju savienot amatus, Egilam Helmanim ir pienākums jebkurā brīdī izvērtēt interešu konflikta iespējamību un rīcības atbilstību amatpersonas ētikas normām, ja, pildot Pašvaldības domes priekšsēdētāja amata pienākumus un Eiropas Parlamenta deputāta padomnieka darba pienākumus, pastāv iespēja nonākt interešu konflikta situācijā.

Ņemot vērā minētos apsvērumus un pamatojoties uz likuma “[Par interešu konflikta novēršanu valsts amatpersonu darbībā](https://likumi.lv/ta/id/61913-par-interesu-konflikta-noversanu-valsts-amatpersonu-darbiba#_blank)” 7. panta ceturtās daļas 2. punkta “b” apakšpunktu, 8.1 panta piektās daļas 1. un 2. punktu,

**balsojot: ar 18 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Daiga Brante, Dainis Širovs, Dzirkstīte Žindiga, Gints Sīviņš, Igors Miglinieks, Indulis Trapiņš, Jānis Iklāvs, Jānis Kaijaks, Jānis Siliņš, Kaspars Bramanis, Pāvels Kotāns, Raivis Ūzuls, Santa Ločmele, Valentīns Špēlis), "Pret" – nav, "Atturas" – nav, "Nepiedalās" – 1 (Egils Helmanis)**,

*Egils Helmanis balsojumā nepiedalās, ievērojot likumā “Par interešu konflikta novēršanu valsts amatpersonu darbībā” paredzētos lēmumu pieņemšanas ierobežojumus,*

Ogres novada pašvaldības dome **NOLEMJ:**

Atļaut Egilam Helmanim savienot Ogres novada pašvaldības domes priekšsēdētāja amatu ar Eiropas Parlamenta deputāta padomnieka darbu.

(Sēdes vadītāja,

domes priekšsēdētāja E. Helmaņa paraksts)